Nørrebro har gennemgået en udvikling, hvor tolerance og frisind i stigende grad er blevet afløst intolerance og vold. Foto: Ólafur Steinar Gestsson / Scanpix Denmark

Lørdag var Nørrebro nok en gang genstand for optøjer. 30 til 50 personer deltog i en fredelig og lovligt anmeldt demonstration mod den kedelige kendsgerning, at der ikke er julepynt på Nørrebrogade i år. Ønsket om juleudsmykning var åbenbart så kontroversielt, at en gruppering på omtrent 100 personer følte sig nødsaget til at danne en moddemonstration.

Demonstrationen til fordel for julepynt startede på Israels Plads i det indre København, hvor politiet var nødt til at presse moddemonstrationen væk for at holde grupperne adskilt. Herefter eskorterede politiet demonstrationen mod Dronning Louises Bro og Nørrebrogade, hvor moddemonstranterne havde forsøgt at spærre vejen med byggemateriale og bål. Byggemateriale og bål! Det førte til 11 anholdelser. Flere for hærværk og to endda for vold mod en tjenestemand.

Det er jo langt fra første gang, at vi oplever, hvordan disse kriminelle voldsbøller hærger Nørrebro, som var det deres. Deres respektløse adfærd kender ingen grænse. Så sent som i begyndelsen af november blev en lignende fredelig demonstration mod den islamistiske og antidemokratiske organisation, Hizb-ut-Tahrir, pludselig mødt med kasteskyts fra en gruppering på 30-40 autonome.

Hvor er det dog umådelig trist, at end ikke forsamlingsfriheden respekteres. At autonome vandaler gang på gang kan skabe utryghed i Københavns gader, er helt og aldeles uacceptabelt. Vi skal på ingen måde acceptere, at vold og hærværk bliver en legitim udtryksform.

Nørrebro har gennemgået en udvikling, hvor tolerance og frisind i stigende grad er blevet afløst intolerance og vold. Man efterlades med et indtryk af, at såfremt man ikke har den rette politiske, seksuelle eller religiøse orientering, er man selv ude om det. Den form for lovløshed skal vi selvfølgelig have gjort op med. Uanset hvor man færdes i København eller resten af Danmark, skal man kunne føle sig tryg – også nord for Dronning Louises Bro.